CELEX: 32019R0359
Language: hu
Date: 2018-12-13 00:00:00
Title: A Bizottság (EU) 2019/359 felhatalmazáson alapuló rendelete (2018. december 13.) az (EU) 2015/2365 európai parlamenti és tanácsi rendeletnek a kereskedési adattárként való nyilvántartásba vétel, és a nyilvántartásba vétel kiterjesztése iránti kérelem részleteit meghatározó szabályozástechnikai standardok tekintetében történő kiegészítéséről (EGT-vonatkozású szöveg.)

22.3.2019   
               
               
                  HU
               
               
                  Az Európai Unió Hivatalos Lapja
               
               
                  L 81/45
               
            
         A BIZOTTSÁG (EU) 2019/359 FELHATALMAZÁSON ALAPULÓ RENDELETE
         (2018. december 13.)
         az (EU) 2015/2365 európai parlamenti és tanácsi rendeletnek a kereskedési adattárként való nyilvántartásba vétel, és a nyilvántartásba vétel kiterjesztése iránti kérelem részleteit meghatározó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az értékpapír-finanszírozási ügyletek és az újrafelhasználás átláthatóságáról, valamint a 648/2012/EU rendelet módosításáról szóló, 2015. november 25-i (EU) 2015/2365 európai parlamenti és tanácsi rendeletre (1) és különösen annak 5. cikke (7) bekezdésére,
         mivel:
         
                     (1)
                  
                  
                     A kereskedési adattárak nyilvántartásba vétele, vagy a nyilvántartásba vétel kiterjesztése iránti kérelem részeként meg kell állapítani az Európai Értékpapírpiaci Hatóságnak (ESMA) benyújtandó információkat meghatározó szabályokat.
                  
               
                     (2)
                  
                  
                     Az (EU) 2015/2365 rendelet célkitűzéseinek megvalósítása és az adattári funkciók hatékony biztosítása érdekében alapvető a kereskedési adattárak nyilvántartásba vételére és a nyilvántartásba vétel kiterjesztésére vonatkozó átfogó és szilárd keret létrehozása.
                  
               
                     (3)
                  
                  
                     A piaci szereplők további működési költségeinek minimalizálása érdekében az (EU) 2015/2365 rendelet alkalmazásában a kereskedési adattárak nyilvántartásba vételére és a nyilvántartásba vétel kiterjesztésére vonatkozó szabályoknak és standardoknak azokra a már meglévő infrastruktúrákra, működési folyamatokra és formátumokra kell épülniük, amelyek a származtatott ügyletekre vonatkozóan a kereskedési adattárak felé történő adatszolgáltatás tekintetében kerültek bevezetésre.
                  
               
                     (4)
                  
                  
                     A tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU európai parlamenti és tanácsi rendeletnek a kereskedési adattárként történő nyilvántartásba vétel iránti kérelem részleteit meghatározó szabályozási technikai standardok tekintetében történő kiegészítéséről szóló 150/2013/EU felhatalmazáson alapuló bizottsági rendelet (2) előírásainak alkalmazásával szerzett tapasztalat igazolta, hogy a 648/2012/EU rendelet szerinti, a kereskedési adattárak nyilvántartásba vételére vonatkozó rendelkezések szilárd alapot képeznek a kereskedési adattáraknak az (EU) 2015/2365 rendelet szerinti nyilvántartásba vételére vonatkozó keret kialakításához. A szóban forgó keret megerősítése érdekében ennek a rendeletnek tükröznie kell az ágazat változó jellegét.
                  
               
                     (5)
                  
                  
                     A kereskedési adattárként való nyilvántartásba vétel iránti kérelemnek információt kell tartalmaznia a kérelmező belső kontrolljának szerkezetéről és irányító szerveinek függetlenségéről, hogy az ESMA megállapíthassa, a vállalatirányítási struktúra biztosítja-e a kereskedési adattár függetlenségét, valamint hogy ez a struktúra és a kérelmező beszámolási eljárása elegendő-e az (EU) 2015/2365 rendeletben a kereskedési adattárakra vonatkozóan meghatározott követelményeknek való megfelelés biztosításához. A nyilvántartásba vétel iránti kérelembe részletes információkat kell belefoglalni a releváns belső kontrollmechanizmusokra és struktúrákra, a belső ellenőrzési funkcióra, valamint az ellenőrzési munkatervre vonatkozóan, hogy az ESMA képes legyen értékelni, hogy az említett tényezők hogyan járulnak hozzá a kereskedési adattár hatékony működéséhez.
                  
               
                     (6)
                  
                  
                     Jóllehet a fióktelepeken keresztül működő kereskedési adattárak nem minősülnek különálló jogi személynek, külön információkat kell közölni a fióktelepekre vonatkozóan, hogy ezáltal lehetővé tegyék az ESMA számára a fióktelepek kereskedési adattárak szervezeti felépítésében elfoglalt helyének pontos feltérképezését, a fióktelepek felső vezetése alkalmasságának és megfelelőségének megállapítását, valamint annak értékelését, hogy a jelenlegi ellenőrzési mechanizmusok, a megfelelési, valamint az egyéb meglévő funkciók kellően megbízhatóak-e ahhoz, hogy általuk a fióktelepek kockázatai eredményesen feltárhatók, értékelhetők és kezelhetők legyenek.
                  
               
                     (7)
                  
                  
                     Annak érdekében, hogy az ESMA értékelni tudja a leendő kereskedési adattár igazgatósági tagjainak és felső vezetésének jó hírnevét, tapasztalatait és készségeit, a kérelmező kereskedési adattárnak a szóban forgó személyekre vonatkozó releváns információkat kell benyújtania, így például önéletrajzot, büntetőjogi felelősséget megállapító ítélet részletes leírását, a jó hírnévre vonatkozó saját nyilatkozatot és az esetleges összeférhetetlenségekre vonatkozó nyilatkozatokat.
                  
               
                     (8)
                  
                  
                     A nyilvántartásba vétel iránti kérelemnek olyan információt kell tartalmaznia, amely bizonyítja, hogy kereskedési adattári feladatainak folyamatos ellátásához rendelkezésére állnak a szükséges pénzügyi források, és hatékony üzletmenet-folytonossági intézkedésekkel rendelkezik.
                  
               
                     (9)
                  
                  
                     Az (EU) 2015/2365 rendelet 5. cikkének (2) bekezdése előírja a kereskedési adattárak számára a 4. cikke alapján szolgáltatott adatok teljességének és pontosságának az ellenőrzését. A kereskedési adattáraknak az (EU) 2015/2365 rendelet szerinti nyilvántartásba vétel vagy a nyilvántartásba vétel kiterjesztése érdekében bizonyítaniuk kell, hogy olyan rendszereket és eljárásokat alakítottak ki, amelyek biztosítják, hogy képesek legyenek az értékpapír-finanszírozási ügyletek adatai teljességének és pontosságának az ellenőrzésére.
                  
               
                     (10)
                  
                  
                     A kereskedési adattáron belül egyrészről az értékpapír-finanszírozási ügyletekkel kapcsolatos adatszolgáltatási tevékenység, másrészről a kiegészítő szolgáltatások vagy a származtatott ügyletekkel kapcsolatos adatszolgáltatási tevékenység között megosztott közös erőforrások használata a működési kockázat szolgáltatások közötti átterjedéséhez vezethet. Míg az adatok validálása, egyeztetése, feldolgozása és nyilvántartása hatékony operatív elkülönítést tehet szükségessé a kockázatok említett átterjedésének elkerülése érdekében, az olyan gyakorlatok, mint a rendszerek közös felhasználói felülete, a hatóságok számára biztosított közös adathozzáférési pont, vagy ugyanazon személyzet alkalmazása az értékesítés, megfelelés vagy ügyfélszolgálat területén, kevésbé vannak kitéve az átterjedés veszélyének, ezért nem szükségszerűen igényelnek operatív elkülönítést. A kereskedési adattáraknak ezért megfelelő szintű operatív elkülönítést kell kialakítaniuk a különböző üzletágakban használt erőforrások, rendszerek vagy eljárások között, ideértve, amikor ezek az üzletágak más uniós vagy harmadik országbeli jogszabály hatálya alá tartozó szolgáltatások nyújtására is kiterjednek, és biztosítaniuk kell, hogy a nyilvántartásba vétel vagy a nyilvántartásba vétel kiterjesztése iránti kérelemben részletes és egyértelmű információval szolgáljanak azon kiegészítő szolgáltatásokról vagy egyéb üzletágakról, amelyeket a kereskedési adattár az (EU) 2015/2365 rendelet szerinti, az adattári szolgáltatásra irányuló fő tevékenységén kívül kínál.
                  
               
                     (11)
                  
                  
                     A kereskedési adattárak információtechnológiai rendszereinek stabilitása, rugalmassága és védelme alapvető az (EU) 2015/2365 rendelet célkitűzéseinek való megfelelés biztosításához. Ennek megfelelően a kereskedési adattáraknak átfogó és részletes információkkal kell szolgálniuk ezekről a rendszerekről, hogy az ESMA fel tudja mérni információtechnológiai rendszereik stabilitását és rugalmasságát. Amennyiben az adattári funkció nyújtását a csoport szintjén vagy a csoporton kívül harmadik félnek kiszervezi, a kereskedési adattárnak részletes információkkal kell szolgálnia a vonatkozó kiszervezési megállapodásokról, hogy lehetővé tegye a nyilvántartásba vétel feltételeinek való megfelelés értékelését, beleértve a szolgáltatási szintre vonatkozó megállapodásokra, a mérőszámokra, és a mérőszámok hatékony nyomon követésének módjára vonatkozó információkat. Végül, a kereskedési adattáraknak információt kell szolgáltatniuk azon mechanizmusokról és kontrollokról, amelyeket a potenciális kiberkockázatok hatékony kezelése, és az általuk kezelt adatok kibertámadások elleni védelme céljából hoztak létre.
                  
               
                     (12)
                  
                  
                     A kereskedési adattár által kezelt adatokat különböző típusú felhasználók jelenthetik, érhetik el vagy módosíthatják. A kereskedési adattárnak világosan meg kell határoznia a felhasználók különböző típusainak jellemzőit, valamint jogait és kötelezettségeit, és azokat a nyilvántartásba vétel iránti kérelem részeként be kell nyújtania. A kereskedési adattár által benyújtott információknak egyértelműen azonosítaniuk kell a rendelkezésre álló különböző hozzáférési kategóriákat is. Az adatok bizalmas jellegének, ugyanakkor harmadik felek számára való elérhetőségüknek a biztosítása érdekében a kereskedési adattárnak információt kell szolgáltatnia arról, hogy hogyan biztosítja, hogy csak azokat az adatokat bocsássák harmadik felek rendelkezésére, amelyek esetében az érintett szerződő felek kifejezett, visszavonható és diszkrecionális jóváhagyásukat adták. Végezetül a kereskedési adattárnak kérelmében információt kell szolgáltatnia azokról a csatornákról és mechanizmusokról, amelyeket a hozzáférési szabályaira vonatkozó információk nyilvánosságra hozatalához használ, hogy szolgáltatásainak igénybe vevői megalapozott döntést tudjanak hozni.
                  
               
                     (13)
                  
                  
                     Ahhoz, hogy a piaci résztvevők megalapozott döntést hozhassanak, a kereskedési adattárak által nyújtott szolgáltatásokkal kapcsolatos díjak alapvető információnak minősülnek, és ezért azoknak a kereskedési adattárként történő nyilvántartásba vétel iránti kérelem részét kell képezniük.
                  
               
                     (14)
                  
                  
                     Tekintve, hogy a piaci szereplők és a hatóságok a kereskedési adattárak által kezelt adatokra támaszkodnak, a kereskedési adattár nyilvántartásba vétel iránti kérelmében egyértelműen le kell írni a szigorú és hatékony működési és adatnyilvántartási intézkedéseket. Annak bemutatására, hogy a kereskedési adattár által kezelt adatok bizalmas jellegét és védelmét hogyan biztosítják, valamint az adatok nyomonkövethetőségének lehetővé tétele érdekében egy változásnapló bevezetésére vonatkozó konkrét hivatkozást kell belefoglalni a nyilvántartásba vétel iránti kérelembe.
                  
               
                     (15)
                  
                  
                     Az (EU) 2015/2365 rendelet értékpapír-finanszírozási ügyletek átláthatóságára vonatkozó célkitűzéseinek megvalósítása érdekében a kereskedési adattáraknak bizonyítaniuk kell, hogy az (EU) 2019/357 felhatalmazáson alapuló bizottsági rendeletnek (3) megfelelően alkalmazzák a hozzáférés feltételeire vonatkozó eljárást, hogy a hatóságok rendelkezésére bocsátott adatok integritása biztosított és hogy képesek az (EU) 2019/358 felhatalmazáson alapuló bizottsági rendeletben (4) foglalt vonatkozó követelményeknek megfelelően biztosítani az adatokhoz való hozzáférést.
                  
               
                     (16)
                  
                  
                     A nyilvántartásba vételi díjaknak a kereskedési adattárak általi, a kérelem időpontjában történő tényleges kifizetése alapvető az ESMA részéről a kereskedési adattárak nyilvántartásba vételével vagy a nyilvántartásba vétel kiterjesztésével kapcsolatban felmerülő szükséges kiadások fedezéséhez.
                  
               
                     (17)
                  
                  
                     Be kell vezetni a nyilvántartás kiterjesztésére vonatkozó egyszerűsített kérelmezési eljárást, hogy a 648/2012/EU rendelet alapján már nyilvántartásba vett kereskedési adattárak számára lehetővé váljon nyilvántartásba vételüknek az (EU) 2015/2365 rendelet szerinti kiterjesztése. A párhuzamos követelmények elkerülése érdekében a kereskedési adattár által a nyilvántartásba vétel kiterjesztése részeként benyújtandó információknak az (EU) 2015/2365 rendelet szerinti követelményeknek való megfelelés biztosításához szükséges kiigazításokra vonatkozó részletes információkat kell tartalmazniuk.
                  
               
                     (18)
                  
                  
                     E rendelet alapját az Európai Értékpapírpiaci Hatóság által az európai felügyeleti hatóság (Európai Értékpapírpiaci Hatóság) létrehozásáról szóló, 2010. november 24-i 1095/2010/EU európai parlamenti és tanácsi rendelet (5) 10. cikkében meghatározott eljárás szerint az Európai Bizottsághoz benyújtott szabályozástechnikai standardtervezetek képezik.
                  
               
                     (19)
                  
                  
                     Az ESMA nyilvános konzultációt folytatott a szabályozástechnikai standardtervezetekről, elemezte az esetleges kapcsolódó költségeket és hasznot, és kikérte az 1095/2010/EU rendelet 37. cikke alapján létrehozott Értékpapírpiaci Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            Azonosító adatok, jogállás és az értékpapír-finanszírozási ügyletek típusai
            
               (1)   Az (EU) 2015/2365 rendelet 5. cikke (5) bekezdésének a) pontja alkalmazásában a kereskedési adattárként való nyilvántartásba vétel iránti kérelem a következő információkat tartalmazza:
               
                           a)
                        
                        
                           a kérelmező cégneve és hivatalos címe az Unión belül;
                        
                     
                           b)
                        
                        
                           a vonatkozó cégnyilvántartásból vagy bírósági nyilvántartásból származó cégkivonat vagy egyéb, a kérelmező cégbejegyzésének helyét, valamint üzleti tevékenységi körét bizonyító, a kérelem napján érvényes dokumentum;
                        
                     
                           c)
                        
                        
                           az értékpapír-finanszírozási ügyletek különböző típusairól szóló információk, amelyekre vonatkozóan a kérelmező a nyilvántartásba vételt kérelmezi;
                        
                     
                           d)
                        
                        
                           információk arról, hogy a kérelmezőt engedélyezte-e vagy nyilvántartásba vette-e illetékes hatóság abban a tagállamban, ahol székhellyel rendelkezik, és ha igen, a hatóság neve és az engedélyezéshez vagy nyilvántartásba vételhez kapcsolódó bármely hivatkozási szám;
                        
                     
                           e)
                        
                        
                           a létesítő okirat és amennyiben szükséges, egyéb alapító dokumentum, amelyből kiderül, hogy a kérelmező kereskedési adattári szolgáltatásokat fog nyújtani;
                        
                     
                           f)
                        
                        
                           azon ülés jegyzőkönyve, amelyen a kérelmező igazgatósága jóváhagyta a kérelmet;
                        
                     
                           g)
                        
                        
                           a megfelelésért felelős személy(ek), vagy egyéb, a kérelmező megfelelésértékeléseiben részt vevő személyzet neve és kapcsolattartási adatai;
                        
                     
                           h)
                        
                        
                           az üzleti terv, ideértve a fő üzleti tevékenységek helyének megnevezését is;
                        
                     
                           i)
                        
                        
                           a leányvállalatok és adott esetben a csoport szerkezetének feltüntetése;
                        
                     
                           j)
                        
                        
                           a kereskedési adattári funkciótól eltérő bármely olyan szolgáltatás, amelyet a kérelmező nyújt vagy nyújtani kíván;
                        
                     
                           k)
                        
                        
                           függőben lévő bírósági, közigazgatási, döntőbírósági vagy bármely egyéb peres eljárás – típusától függetlenül –, amelynek a kérelmező részes fele lehet, különösen az adó- és fizetésképtelenségi ügyekben és amennyiben jelentős pénzügyi költségek keletkezhetnek vagy hírnévromlás következhet be, illetőleg bármely olyan, már nem függőben lévő eljárás, amely a későbbiekben lényeges hatással lehet a kereskedési adattári költségekre.
                        
                     
            
               (2)   A nyilvántartásba vétel iránti kérelem elbírálása során az ESMA kérésére a kérelmezők további információkkal szolgálnak, amennyiben azokra szükség van annak értékeléséhez, hogy a kérelmezők kellő kapacitással rendelkeznek-e az (EU) 2015/2365 rendelet III. fejezetében foglalt követelményeknek való megfeleléshez, valamint a benyújtandó vagy a már benyújtott dokumentumoknak az ESMA általi alapos értelmezése és elemzése érdekében.
            
            
               (3)   Amennyiben a kérelmező úgy ítéli meg, hogy e rendelet valamely követelménye rá nem alkalmazandó, kérelmében egyértelműen meg kell neveznie azt a követelményt és meg kell indokolnia, hogy a szóban forgó követelmény miért nem alkalmazandó.
            
         
         
            2. cikk
            Politikák és eljárások
            Amennyiben a kérelem részeként a politikákra és eljárásokra vonatkozó információkat is rendelkezésre bocsátanak, a kérelmező gondoskodik arról, hogy a kérelem tartalmazza a következő elemeket:
            
                        a)
                     
                     
                        annak feltüntetése, hogy az igazgatóság jóváhagyja a politikákat, a felső vezetés jóváhagyja az eljárásokat, és hogy a felső vezetés felelős a politikák és eljárások végrehajtásáért és fenntartásáért;
                     
                  
                        b)
                     
                     
                        annak leírása, hogy a kérelmezőn belül hogyan szervezik meg a politikákra és eljárásokra vonatkozó tájékoztatást, hogy biztosítják a politikáknak való megfelelést és annak napi szintű nyomon követését, valamint az e tekintetben való megfelelésért felelős személy vagy személyek megnevezése;
                     
                  
                        c)
                     
                     
                        bármely feljegyzés, amely igazolja, hogy az alkalmazott és megbízott személyzet tisztában van a politikákkal és eljárásokkal;
                     
                  
                        d)
                     
                     
                        a politikák és eljárások megsértésekor alkalmazandó intézkedések leírása;
                     
                  
                        e)
                     
                     
                        a politikák vagy eljárások lényeges, adott esetben az eredeti nyilvántartásba vételhez kapcsolódó feltételek teljesülésének meghiúsulását eredményező esetleges megsértése esetén az ESMA értesítésére szolgáló eljárás feltüntetése.
                     
                  
         
            3. cikk
            A kereskedési adattár tulajdonlása
            
               (1)   A kereskedési adattárként történő nyilvántartásba vétel iránti kérelem tartalmazza a következőket:
               
                           a)
                        
                        
                           azon személyek vagy szervezetek nevének a jegyzéke, amelyek közvetlenül vagy közvetve a kérelmező tőkéje vagy szavazati jogai legalább 5 %-át birtokolják, illetve akik részesedésük által a kérelmező irányítására jelentős befolyást gyakorolhatnak;
                        
                     
                           b)
                        
                        
                           azoknak a vállalkozásoknak a jegyzéke, amelyekben az a) pontban említett személyek a tőke vagy a szavazati jogok legalább 5 %-át birtokolják, illetve amely vállalkozások irányítására ezek a személyek jelentős befolyást gyakorolnak.
                        
                     
            
               (2)   Amennyiben a kérelmező anyavállalattal rendelkezik:
               
                           a)
                        
                        
                           megadja az anyavállalat hivatalos címét;
                        
                     
                           b)
                        
                        
                           feltünteti, hogy az anyavállalat rendelkezik-e engedéllyel, szerepel-e a nyilvántartásban és felügyelet alá tartozik-e, amennyiben igen, megadja az esetleges hivatkozási számokat és a felelős felügyeleti hatóság nevét.
                        
                     
         
         
            4. cikk
            A tulajdonosi kapcsolatokat bemutató ábra
            
               (1)   A kereskedési adattárként történő nyilvántartásba vétel iránti kérelem tartalmazza az anyavállalat, a leányvállalatok és az esetleges kapcsolt szervezetek vagy fióktelepek között fennálló tulajdonosi kapcsolatokat ábrázoló ábrát.
            
            
               (2)   Az (1) bekezdésben említett ábrában a vállalkozások teljes nevük, jogállásuk és hivatalos címük megadásával szerepelnek.
            
         
         
            5. cikk
            Szervezeti ábra
            
               (1)   A kereskedési adattárként történő nyilvántartásba vétel iránti kérelem tartalmazza a szervezeti ábrát, amely részletezi a kérelmező szervezeti felépítését, beleértve az esetleges kiegészítő szolgáltatásokat.
            
            
               (2)   Ezen ábrán szerepelnek minden egyes jelentős feladat esetében a felelős személy személyazonosságára vonatkozó információk, beleértve a felső vezetést és az egyes fióktelepek tevékenységét igazgató személyeket.
            
         
         
            6. cikk
            Vállalatirányítás
            
               (1)   A kereskedési adattárként történő nyilvántartásba vétel iránti kérelem tartalmazza a kérelmező belső vállalatirányítási politikáira és eljárásaira, valamint a felső vezetés, így többek között az igazgatóság, annak nem ügyvezető funkciót betöltő tagjai, továbbá az esetleges bizottságok hatásköreire vonatkozó információkat.
            
            
               (2)   Az információk tartalmazzák a felső vezetés és az igazgatóság tagjaira vonatkozó kiválasztási eljárás, kinevezés, teljesítményértékelés és elbocsátás leírását.
            
            
               (3)   Valamely elismert vállalatirányítási magatartási kódex alkalmazása esetén a kérelmező a kereskedési adattárként történő nyilvántartásba vétel iránti kérelemben megnevezi az adott magatartási kódexet, valamint megindokolja azokat a helyzeteket, amikor eltér a magatartási kódextől.
            
         
         
            7. cikk
            Belső kontroll
            
               (1)   A kereskedési adattárként való nyilvántartásba vétel iránti kérelem a kérelmező belső kontrollrendszerére vonatkozó részletes információkat tartalmaz, többek között a megfelelési funkciójára, kockázatértékelésére, a belső kontrollmechanizmusaira és a belső ellenőri feladatkör szabályozására vonatkozó információkat.
            
            
               (2)   Az (1) bekezdésben említett részletes információk magukban foglalják a következőket:
               
                           a)
                        
                        
                           a kérelmező belső kontrollra vonatkozó politikái és az azok következetes és eredményes végrehajtásával kapcsolatos eljárások;
                        
                     
                           b)
                        
                        
                           a kérelmező rendszerei megfelelőségének és hatékonyságának nyomon követésére és értékelésére vonatkozó politikák, eljárások és kézikönyvek;
                        
                     
                           c)
                        
                        
                           a kérelmező információfeldolgozási rendszereit érintő ellenőrzésre és védelemre vonatkozó politikák, eljárások és kézikönyvek;
                        
                     
                           d)
                        
                        
                           a vonatkozó belső kontroll eredményeinek értékeléséért felelős belső szervezeti egységek azonosítása.
                        
                     
            
               (3)   A kereskedési adattárként történő nyilvántartásba vétel iránti kérelem a kérelmező belső ellenőrzési tevékenységeire vonatkozóan az alábbi információkat tartalmazza:
               
                           a)
                        
                        
                           az esetleges belső ellenőrzési bizottság összetétele, hatáskörei és feladatkörei;
                        
                     
                           b)
                        
                        
                           belső ellenőrzési funkciójára vonatkozó szabályzat, módszertan, standardok és eljárások;
                        
                     
                           c)
                        
                        
                           a belső ellenőrzési szabályzata, módszertana és eljárásai kidolgozási és alkalmazási módjának kifejtése, figyelemmel a kérelmező tevékenységeinek, összetettségének és kockázatainak jellegére és mértékére;
                        
                     
                           d)
                        
                        
                           a kérelem dátumát követő három évre vonatkozó munkaterv, amely figyelembe veszi a kérelmező tevékenységeinek, összetettségének és kockázatainak jellegét és mértékét.
                        
                     
         
         
            8. cikk
            A jogszabályi rendelkezések tiszteletben tartása
            A kereskedési adattárként történő nyilvántartásba vétel iránti kérelem a kérelmezőnek az (EU) 2015/2365 rendeletnek való megfelelés biztosítására irányuló politikáira és eljárásaira vonatkozóan tartalmazza az alábbi információkat:
            
                        a)
                     
                     
                        a kereskedési adattár megfeleléséért felelős személyek vagy egyéb, a megfelelésértékelésekben részt vevő személyzet szerepének leírása, egyebek mellett annak leírása, miként biztosított a megfelelési funkció függetlensége a tevékenység többi részétől;
                     
                  
                        b)
                     
                     
                        a belső politikák és eljárások, amelyek azt hivatottak biztosítani, hogy a kérelmezők, a vezetőket és alkalmazottakat is beleértve, megfeleljenek az (EU) 2015/2365 rendelet valamennyi rendelkezésének, egyebek mellett az igazgatóság és a felső vezetés szerepének leírása;
                     
                  
                        c)
                     
                     
                        amennyiben rendelkezésre áll, a megfeleléséért felelős személyek vagy egyéb, a kérelmező megfelelésértékeléseiben részt vevő személyzet által készített, legfrissebb belső jelentés.
                     
                  
         
            9. cikk
            Felső vezetés és igazgatósági tagok
            A kereskedési adattárként történő nyilvántartásba vétel iránti kérelem a felső vezetés és az igazgatóság minden egyes tagjára vonatkozóan tartalmazza az alábbi információkat:
            
                        a)
                     
                     
                        az önéletrajz másolata;
                     
                  
                        b)
                     
                     
                        az információtechnológiai irányítás, műveletek és fejlesztés terén meglévő ismeretekre és tapasztalatra vonatkozó részletes információk;
                     
                  
                        c)
                     
                     
                        pénzügyi vagy adatszolgáltatások nyújtásával vagy csalással, illetve sikkasztással kapcsolatban hozott, esetleges büntetőjogi felelősséget megállapító ítélet részletes leírása, mindenekelőtt hivatalos okmány formájában, amennyiben létezik ilyen az adott tagállamban;
                     
                  
                        d)
                     
                     
                        a pénzügyi vagy adatszolgáltatások nyújtásával kapcsolatos jó hírnévről szóló nyilatkozat, amelyben a felső vezetés és az igazgatóság valamennyi tagja beszámol arról, hogy:
                        
                                    i.
                                 
                                 
                                    hoztak-e már ellene pénzügyi vagy adatszolgáltatások nyújtásával, illetőleg csalással vagy sikkasztással kapcsolatos bűncselekmény miatti, jogerős ítéletet;
                                 
                              
                                    ii.
                                 
                                 
                                    hoztak-e ellene elmarasztaló ítéletet szabályozó hatóság vagy kormányzati szerv, illetve ügynökség által indított fegyelmi eljárásban, vagy van-e ellene folyamatban ilyen eljárás;
                                 
                              
                                    iii.
                                 
                                 
                                    hoztak-e ellene elmarasztaló ítéletet pénzügyi vagy adatszolgáltatások nyújtásával, szabálytalansággal vagy valamely vállalkozás irányítását érintő csalással kapcsolatban indított polgári jogi eljárásban;
                                 
                              
                                    iv.
                                 
                                 
                                    részt vett-e olyan vállalkozás igazgatóságában vagy felső vezetésében, amelynek nyilvántartásbavételét vagy engedélyét valamely szabályozó hatóság visszavonta;
                                 
                              
                                    v.
                                 
                                 
                                    utasították-e el a valamely szabályozó hatóság általi nyilvántartásba vételhez vagy engedélyezéshez kötött tevékenység folytatására vonatkozó kérelmét;
                                 
                              
                                    vi.
                                 
                                 
                                    részt vett-e olyan vállalkozás igazgatóságában vagy felső vezetésében, amely ellen az érintett személy és a vállalkozás között fennálló kapcsolat idején, vagy az érintett személy és a vállalkozás között fennálló kapcsolat megszűnését követő egy éven belül fizetésképtelenségi vagy felszámolási eljárás indult;
                                 
                              
                                    vii.
                                 
                                 
                                    részt vett-e olyan vállalkozás igazgatóságában vagy felső vezetésében, amely ellen valamely szabályozó hatóság elmarasztaló ítéletet hozott vagy szankciót vezetett be;
                                 
                              
                                    viii.
                                 
                                 
                                    sújtotta-e valamely kormányzati szerv, szabályozó hatóság vagy szakmai szervezet egyéb büntetéssel, felfüggesztéssel, kizárással vagy esetleges egyéb szankcióval csalással, sikkasztással, illetőleg pénzügyi vagy adatszolgáltatások nyújtásával kapcsolatos esetek miatt;
                                 
                              
                                    ix.
                                 
                                 
                                    mulasztás vagy jogsértés következtében eltiltották-e igazgatói vagy bármely vezetői tevékenység gyakorlásától, vagy elbocsátották-e a vállalkozással fennálló munkaviszonyából vagy felmentették-e egyéb tisztségéből;
                                 
                              
                  
                        e)
                     
                     
                        nyilatkozat az esetleges összeférhetetlenségekről, amelyeket a felső vezetés és az igazgatóság tagjai feladataik ellátása során tapasztalhatnak, valamint azok kezelésének módja.
                     
                  
         
            10. cikk
            Személyzeti politika és eljárások
            A kereskedési adattárként való nyilvántartásba vétel iránti kérelem tartalmazza az alábbi információkat:
            
                        a)
                     
                     
                        a felső vezetésre, az igazgatósági tagokra és a kérelmező kockázati és ellenőrzési funkcióiban alkalmazott személyzetre vonatkozó javadalmazási politika másolata;
                     
                  
                        b)
                     
                     
                        az egyes munkavállalóktól való túlzott függéssel összefüggő kockázatok csökkentésére irányuló, a kérelmező által bevezetett intézkedések leírása.
                     
                  
         
            11. cikk
            Alkalmasság és megfelelőség
            A kereskedési adattárként történő nyilvántartásba vétel iránti kérelem a kérelmező személyzetével kapcsolatban tartalmazza az alábbi információkat:
            
                        a)
                     
                     
                        a kereskedési adattár által közvetlenül alkalmazott személyzet általános jegyzéke, egyebek mellett a feladataikkal és az adott feladathoz tartozó képesítésekkel;
                     
                  
                        b)
                     
                     
                        a kereskedési adattári szolgáltatások nyújtása céljából közvetlenül alkalmazott információtechnológiai személyzet részletes ismertetése, ideértve az egyes alkalmazottak feladatait és képesítéseit;
                     
                  
                        c)
                     
                     
                        a belső ellenőrzésért, belső kontrollokért, a megfelelésért és a kockázatértékelésért felelős minden egyes személy feladatainak és képesítéseinek leírása;
                     
                  
                        d)
                     
                     
                        a személyzet megbízott tagjainak és a kiszervezési megállapodás keretében tevékenykedő tagjainak személyazonossága;
                     
                  
                        e)
                     
                     
                        a kérelmező politikáit és eljárásait, valamint a kereskedési adattári tevékenységét érintő képzés ismertetése, ideértve a kereskedési adattári tevékenységek végzése tekintetében a személyzettől megkövetelt bármely vizsgát vagy egyéb formális értékelést.
                     
                  A b) pontban említett leírás írásos bizonyítékot tartalmaz az információtechnológiai ügyekért felelős felső vezetés legalább egy tagja esetében a felsőfokú diploma és az információtechnológiai tapasztalat meglétéről.
         
         
            12. cikk
            Pénzügyi beszámolók és üzleti tervek
            
               (1)   A kereskedési adattárként történő nyilvántartásba vétel iránti kérelem a kérelmezővel kapcsolatban tartalmazza az alábbi pénzügyi és üzleti információkat:
               
                           a)
                        
                        
                           az 1606/2002/EK európai parlamenti és tanácsi rendelet (6) 3. cikkének megfelelően elfogadott nemzetközi standardokkal összhangban készített teljes pénzügyi kimutatások;
                        
                     
                           b)
                        
                        
                           ha a kérelmező pénzügyi kimutatásai a 2006/43/EK európai parlamenti és tanácsi irányelv (7) 2. cikkének 1. pontja értelmében vett jogszabály szerint engedélyezett könyvvizsgálat hatálya alá tartoznak, a pénzügyi beszámolóknak az éves és konszolidált pénzügyi kimutatásokra vonatkozó könyvvizsgálói jelentést is tartalmazniuk kell;
                        
                     
                           c)
                        
                        
                           amennyiben a kérelmező könyvvizsgálat alatt áll, a külső könyvvizsgáló nevének és nemzeti nyilvántartási számának megadása.
                        
                     
            
               (2)   A kereskedési adattárként való nyilvántartásba vétel iránti kérelem tartalmaz egy pénzügyi üzleti tervet, amely a kereskedési adattári szolgáltatások tekintetében különböző üzleti forgatókönyveket vázol fel legalább hároméves referencia-időszakra vonatkozóan, és tartalmazza a következő kiegészítő információkat:
               
                           a)
                        
                        
                           a jelentési tevékenység várható szintje az ügyletek számában megadva;
                        
                     
                           b)
                        
                        
                           az adattári szolgáltatások (EU) 2015/2365 rendelet szerinti nyújtása tekintetében azonosított releváns állandó és változó költségek;
                        
                     
                           c)
                        
                        
                           az alaptevékenység forgatókönyvétől legalább 20 %-kal eltérő pozitív és negatív variációk.
                        
                     
            
               (3)   Amennyiben nem állnak rendelkezésre az (1) bekezdésben említett korábbi pénzügyi információk, a kereskedési adattárként történő nyilvántartásba vétel iránti kérelem a kérelmezőre vonatkozóan tartalmazza az alábbi információkat:
               
                           a)
                        
                        
                           a megfelelő forrásokat és a kereskedési adattárként történő nyilvántartásba vételt követő hat hónapon belül várt üzleti helyzetet bemutató pro forma nyilatkozat;
                        
                     
                           b)
                        
                        
                           évközi pénzügyi beszámoló, amennyiben a pénzügyi kimutatások még nem állnak rendelkezésre az előírt időszak vonatkozásában;
                        
                     
                           c)
                        
                        
                           a pénzügyi helyzetről szóló beszámoló, például mérleg, eredménykimutatás, a saját tőke és a cash flow változása, valamint a számviteli politika összefoglalását tartalmazó mellékletek és egyéb magyarázó megjegyzések.
                        
                     
            
               (4)   A kereskedési adattárként történő nyilvántartásba vétel iránti kérelem tartalmazza az esetleges anyavállalat auditált éves pénzügyi beszámolóit a kérelem dátumát megelőző három pénzügyi év vonatkozásában.
            
            
               (5)   A kereskedési adattárként történő nyilvántartásba vétel iránti kérelem tartalmazza emellett a kérelmezővel kapcsolatos alábbi pénzügyi információkat:
               
                           a)
                        
                        
                           leányvállalatok jövőbeni alapítására vonatkozó tervek ismertetése, a helyszínek megjelölésével;
                        
                     
                           b)
                        
                        
                           a kérelmező által folytatni szándékozott üzleti tevékenységek leírása, a leányvállalatok vagy a fióktelepek tevékenységeinek megjelölésével.
                        
                     
         
         
            13. cikk
            Az összeférhetetlenségek kezelése
            A kereskedési adattárként történő nyilvántartásba vétel iránti kérelem a kérelmező által az összeférhetetlenségek kezelése céljából bevezetett politikákat és eljárásokat illetően tartalmazza az alábbi információkat:
            
                        a)
                     
                     
                        az összeférhetetlenségek feltárásával, kezelésével és közzétételével kapcsolatos politikák és eljárások, valamint azon eljárás leírása, amelynek segítségével biztosítják, hogy az érintett személyek tisztában legyenek a politikákkal és eljárásokkal;
                     
                  
                        b)
                     
                     
                        az összeférhetetlenségek kezelésére vonatkozóan az a) pontban említett követelmények teljesítésének biztosítása céljából bevezetett egyéb intézkedések és kontrollok.
                     
                  
         
            14. cikk
            Titoktartás
            
               (1)   A kereskedési adattárként történő nyilvántartásba vétel iránti kérelem tartalmazza a leendő kereskedési adattárban kezelt információknak az alábbi célokra történő felhasználását megakadályozó belső politikákat, eljárásokat és mechanizmusokat:
               
                           a)
                        
                        
                           törvénytelen célok;
                        
                     
                           b)
                        
                        
                           bizalmas adatok nyilvánosságra hozatala;
                        
                     
                           c)
                        
                        
                           kereskedelmi célokra nem engedélyezett felhasználás.
                        
                     
            
               (2)   A belső politikák, eljárások és mechanizmusok magukban foglalják az adatokhoz való hozzáféréshez szükséges jelszóhasználattal kapcsolatos személyzeti engedélyekre vonatkozó belső eljárásokat, meghatározva a személyzeti célokat, a megtekintett adatok hatókörét és az adatfelhasználásra vonatkozó esetleges korlátozásokat, valamint a potenciális kiberkockázatok hatékony kezelése, és a kezelt adatok kibertámadások elleni védelme céljából bevezetett mechanizmusokra és kontrollokra vonatkozó részletes információkat.
            
            
               (3)   A kérelmezők az ESMA rendelkezésére bocsátják az azon folyamatokra vonatkozó információkat, amelyekkel rögzítik az adatokat lekérdező személyzet minden tagjának személyazonosságát, a hozzáférés időpontját, a lekérdezett adatok jellemzőit és a lekérdezés célját.
            
         
         
            15. cikk
            Az összeférhetetlenségi jegyzék és az összeférhetetlenségek enyhítése
            
               (1)   A kereskedési adattárként történő nyilvántartásba vétel iránti kérelem a kérelem benyújtásának időpontjában naprakész jegyzéket tartalmaz a kérelmező által nyújtott kiegészítő vagy egyéb kapcsolódó szolgáltatások kapcsán felmerült lényeges összeférhetetlenségekről és azok kezelésének módjáról.
            
            
               (2)   Amennyiben a kérelmező egy csoport részét képezi, a jegyzék tartalmazza az ehhez a csoporthoz tartozó más vállalkozások kapcsán felmerülő összeférhetetlenségeket és azok kezelésének módját is.
            
         
         
            16. cikk
            Információtechnológiai erőforrások és kiszervezés
            A kereskedési adattárként történő nyilvántartásba vétel iránti kérelem az információtechnológiai erőforrásokkal kapcsolatban az alábbi információkat tartalmazza:
            
                        a)
                     
                     
                        az információtechnológiai rendszer részletes leírása, beleértve a vonatkozó üzleti követelményeket, a működési és technikai specifikációkat, a rendszerfelépítést és technikai kialakítást, az adatmodelleket és adatáramlásokat, valamint a műveleteket és az adminisztratív eljárásokat és kézikönyveket;
                     
                  
                        b)
                     
                     
                        a kérelmező által az érintett felhasználóknak történő szolgáltatásnyújtás érdekében kifejlesztett felhasználói eszközök, többek között a felhasználói kézikönyvek és belső eljárások másolata;
                     
                  
                        c)
                     
                     
                        a kérelmező információtechnológiai erőforrásaival kapcsolatos beruházási és megújítási politikák;
                     
                  
                        d)
                     
                     
                        a kérelmező által kötött kiszervezési megállapodások, beleértve a következőket:
                        
                                    i.
                                 
                                 
                                    a nyújtandó szolgáltatások részletes meghatározása, beleértve a szolgáltatások mérhető hatókörét, a tevékenységek részletezettségét, valamint a tevékenységek végzésének feltételeit, és ütemezését;
                                 
                              
                                    ii.
                                 
                                 
                                    egyértelmű szerepeket és feladatköröket magukban foglaló szolgáltatási szintű megállapodások, a kereskedési adattár minden kulcsfontosságú kiszervezett követelményére vonatkozó mérőszámok és célok, a kiszervezett funkciók szolgáltatási szintjének nyomon követésére alkalmazott módszerek, valamint az abban az esetben megteendő intézkedések vagy fellépések, ha a szolgáltatási szintre vonatkozó célok nem teljesülnek;
                                 
                              
                                    iii.
                                 
                                 
                                    az ilyen megállapodásokra vonatkozó szerződések másolata.
                                 
                              
                  
         
            17. cikk
            Kiegészítő szolgáltatások
            Amennyiben egy kérelmező, a csoportján belüli vállalkozás vagy egy olyan vállalkozás, amellyel a kérelmező megállapodást kötött a kereskedési vagy kereskedés utáni szolgáltatások nyújtásával kapcsolatban, kiegészítő szolgáltatást nyújt, illetve kiegészítő szolgáltatás nyújtását tervezi, kereskedési adattárként történő nyilvántartásba vétel iránti kérelme tartalmazza a következő információkat:
            
                        a)
                     
                     
                        a kérelmező vagy a csoportján belüli vállalkozás által folytatott kiegészítő szolgáltatások leírása és azon megállapodások ismertetése, amelyeket a kereskedési adattár adott esetben a kereskedési, kereskedés utáni vagy egyéb kapcsolódó szolgáltatásokat nyújtó vállalatokkal kötött, valamint e megállapodások másolatai;
                     
                  
                        b)
                     
                     
                        azon eljárások és politikák, amelyek az erőforrások, rendszerek és eljárások tekintetében biztosítják a kérelmező (EU) 2015/2365 rendelet szerinti kereskedési adattári szolgáltatásai és egyéb üzletágak közötti operatív elkülönítés szükséges mértékét, ideértve azokat az üzletágakat is, amelyek uniós vagy harmadik országbeli jogszabály hatálya alá tartozó szolgáltatások nyújtását foglalják magukban, tekintet nélkül arra, hogy a szóban forgó külön üzletágat a kereskedési adattár, a holdingtársaságához tartozó vállalkozás vagy bármely olyan vállalkozás folytatja-e, amelyen belül a kereskedési vagy kereskedés utáni szolgáltatási lánc, illetőleg üzletág vonatkozásában megállapodást kötött.
                     
                  
         
            18. cikk
            A hozzáférési szabályok átláthatósága
            
               (1)   A kereskedési adattárként való nyilvántartásba vétel iránti kérelem tartalmazza az alábbi információkat:
               
                           a)
                        
                        
                           azok a politikák és eljárások, amelyek alapján a különböző típusú felhasználók jelentik és elérik a kereskedési adattárban lévő adatokat, beleértve azokat a folyamatokat, amelyekre az érintett felhasználóknak szükségük lehet a kereskedési adattár által kezelt információkhoz való hozzáféréshez, azok lekérdezéséhez vagy módosításához;
                        
                     
                           b)
                        
                        
                           a különböző típusú felhasználók kereskedési adattár által kezelt információkkal kapcsolatos jogait és kötelezettségeit meghatározó feltételek másolata;
                        
                     
                           c)
                        
                        
                           a felhasználók rendelkezésére álló különböző hozzáférési kategóriák leírása;
                        
                     
                           d)
                        
                        
                           a hozzáférésre vonatkozó politikák és eljárások, amelyek alapján egyéb szolgáltatásnyújtók megkülönböztetésmentes hozzáféréssel rendelkezhetnek a kereskedési adattár által kezelt információkhoz, amennyiben az érintett szerződő felek ahhoz írásbeli, önkéntes és visszavonható hozzájárulásukat adták;
                        
                     
                           e)
                        
                        
                           a kereskedési adattárhoz való hozzáférésre vonatkozó információ nyilvánosságra hozatala céljából a kereskedési adattár által használt csatornák és mechanizmusok leírása.
                        
                     
            
               (2)   Az (1) bekezdés a), b) és c) pontjában említett információt a következő felhasználótípusokra vonatkozóan kell megadni:
               
                           a)
                        
                        
                           belső felhasználók;
                        
                     
                           b)
                        
                        
                           adatszolgáltató szerződő felek;
                        
                     
                           c)
                        
                        
                           jelentést benyújtó szervezetek;
                        
                     
                           d)
                        
                        
                           adatszolgáltatásért felelős szervezetek;
                        
                     
                           e)
                        
                        
                           nem adatszolgáltató szerződő felek;
                        
                     
                           f)
                        
                        
                           nem adatszolgáltató harmadik felek;
                        
                     
                           g)
                        
                        
                           az (EU) 2015/2365 rendelet 12. cikkének (2) bekezdésében felsorolt szervezetek;
                        
                     
                           h)
                        
                        
                           adott esetben egyéb felhasználótípusok.
                        
                     
         
         
            19. cikk
            Az adatok teljességének és pontosságának ellenőrzése
            A kereskedési adattárként való nyilvántartásba vétel iránti kérelem tartalmazza az alábbi információkat:
            
                        a)
                     
                     
                        az (EU) 2019/358 felhatalmazáson alapuló rendelet 1. cikkével összhangban a kereskedési adattárhoz hozzáféréssel rendelkező felhasználók személyazonosságának hitelesítésére szolgáló eljárások;
                     
                  
                        b)
                     
                     
                        az (EU) 2019/358 felhatalmazáson alapuló rendelet 1. cikkével összhangban az ISO 20022 szerinti módszertannak megfelelő XML-sablonfájl használatának ellenőrzésére szolgáló eljárások;
                     
                  
                        c)
                     
                     
                        az (EU) 2019/358 felhatalmazáson alapuló rendelet 1. cikkével összhangban az adatszolgáltató szerződő fél nevében adatokat bejelentő szervezet engedélyezésének és információtechnológiai engedélyének ellenőrzésére szolgáló eljárások;
                     
                  
                        d)
                     
                     
                        az (EU) 2019/358 felhatalmazáson alapuló rendelet 1. cikkével összhangban annak hitelesítésére szolgáló eljárások, hogy mindenkor fennáll az értékpapír-finanszírozási ügyletek bejelentett adatainak logikai sorrendje;
                     
                  
                        e)
                     
                     
                        az (EU) 2019/358 felhatalmazáson alapuló rendelet 1. cikkével összhangban az értékpapír-finanszírozási ügyletek bejelentett adatai teljességének és pontosságának ellenőrzésére szolgáló eljárások;
                     
                  
                        f)
                     
                     
                        az (EU) 2019/358 felhatalmazáson alapuló rendelet 2. cikkével összhangban a kereskedési adattárak közötti adategyeztetésre szolgáló eljárások, amennyiben a szerződő felek eltérő kereskedési adattárba jelentik be az adatokat;
                     
                  
                        g)
                     
                     
                        az (EU) 2019/358 felhatalmazáson alapuló rendelet 3. cikkével összhangban az a)–e) pont szerint végzett ellenőrzésekről és az f) pont szerinti egyeztetési folyamat eredményéről az értékpapír-finanszírozási ügyletek szerződő felei vagy a nevükben adatot bejelentő harmadik felek részére történő visszajelzésre szolgáló eljárások.
                     
                  
         
            20. cikk
            Az árpolitika átláthatósága
            A kereskedési adattárként történő nyilvántartásba vétel iránti kérelem a kérelmezővel kapcsolatban tartalmazza az alábbiak leírását:
            
                        a)
                     
                     
                        árpolitika, ideértve a meglévő árengedményeket és kedvezményeket, valamint e csökkentések igénybevételének feltételeit;
                     
                  
                        b)
                     
                     
                        a kereskedési adattári és kiegészítő szolgáltatások nyújtásáért felszámolt díjak szerkezete, ideértve a kereskedési adattári szolgáltatások és a kiegészítő szolgáltatások becsült költségét, továbbá a kérelmező számára a kereskedési adattári szolgáltatások és kiegészítő szolgáltatások nyújtása során esetleg felmerülő külön költségek elszámolására alkalmazott módszerek részleteit;
                     
                  
                        c)
                     
                     
                        az információknak a felhasználók minden típusa számára nyilvánosan elérhetővé tételére alkalmazott módszerek, azon díjszerkezet másolatával együtt, amelyben a kereskedési adattári szolgáltatások és a kiegészítő szolgáltatások elkülönülnek.
                     
                  
         
            21. cikk
            Működési kockázat
            
               (1)   A kereskedési adattárként történő nyilvántartásba vétel iránti kérelem tartalmazza a következőket:
               
                           a)
                        
                        
                           a rendelkezésre álló erőforrások és a működési kockázat és bármely egyéb, a kérelmezőt érintő lényeges kockázat azonosítására és csökkentésére szolgáló eljárások részletes leírása, ideértve a vonatkozó politikák, módszerek, belső eljárások és kézikönyvek másolatát is;
                        
                     
                           b)
                        
                        
                           folyamatos működés melletti szolgáltatásnyújtás folytatása érdekében a potenciális általános üzleti veszteségek fedezésére saját tőkéből finanszírozott likvid nettó eszközök leírása, valamint annak értékelése, hogy elegendőek-e a kérelmező pénzügyi forrásai a felszámolás vagy a lényeges működési folyamatok és szolgáltatások átszervezése során felmerülő működési költségek legalább hat hónapig tartó fedezésére;
                        
                     
                           c)
                        
                        
                           a kérelmező üzletmenet-folytonossági terve és az annak frissítésére vonatkozó politika, beleértve a következőket:
                           
                                       i.
                                    
                                    
                                       valamennyi üzleti folyamat, erőforrás, eszkalációs eljárás és olyan kapcsolódó rendszer, amelyek elengedhetetlenek a kérelmező kereskedési adattár szolgáltatásainak biztosításához, ideértve bármely releváns kiszervezett szolgáltatást, a kereskedési adattár stratégiáját, politikáját és az e folyamatok folytonosságára irányuló célkitűzéseit;
                                    
                                 
                                       ii.
                                    
                                    
                                       az egyéb pénzügyi piaci infrastruktúra-szolgáltatókkal, többek között egyéb kereskedési adattárakkal fennálló megállapodások;
                                    
                                 
                                       iii.
                                    
                                    
                                       a kritikus funkciók vonatkozásában a minimális szolgáltatási szint biztosítását szolgáló intézkedések és e folyamatok teljes körű helyreállításának becsült időigénye;
                                    
                                 
                                       iv.
                                    
                                    
                                       az üzleti folyamatokra és rendszerekre vonatkozó, az elfogadható maximális helyreállítási idő, figyelembe véve az (EU) 2015/2365 rendelet 4. cikkében foglalt, a kereskedési adattárak részére történő jelentéstétel határidejét és azon adatok mennyiségét, amelyeket a kereskedési adattárnak az adott napi időszakban fel kell dolgoznia;
                                    
                                 
                                       v.
                                    
                                    
                                       az események rögzítésére és a felülvizsgálatokra vonatkozó eljárások;
                                    
                                 
                                       vi.
                                    
                                    
                                       a tesztprogram és a tesztek eredményei;
                                    
                                 
                                       vii.
                                    
                                    
                                       a rendelkezésre álló alternatív technikai és operatív helyszínek száma, azok elhelyezkedése, az erőforrások a központtal összehasonlítva, valamint az arra az esetre bevezetett üzletmenet-folytonossági eljárások, amikor az alternatív helyszíneket kell igénybe venni;
                                    
                                 
                                       viii.
                                    
                                    
                                       azon másodlagos üzleti helyszínhez való hozzáféréssel kapcsolatos információk, amely révén a személyzet biztosítani tudja a szolgáltatás folytonosságát, amennyiben az elsődleges üzleti helyszín nem elérhető;
                                    
                                 
                                       ix.
                                    
                                    
                                       a vészhelyzetek kezelésére és a személyzet biztonságának biztosítására vonatkozó tervek, eljárások és intézkedések;
                                    
                                 
                                       x.
                                    
                                    
                                       válságkezelésre vonatkozó tervek, eljárások és intézkedések, beleértve az általános üzletmenet-folytonossági intézkedések koordinálását és azok időben és hatékonyan, egy adott, a helyreállítási vonatkozóan előírt időtartamon belül történő aktiválását;
                                    
                                 
                                       xi.
                                    
                                    
                                       a kérelmező rendszerének, alkalmazási és infrastruktúra-komponenseinek a helyreállításra vonatkozóan előírt időtartamon belül történő helyreállítására vonatkozó tervek, eljárások és intézkedések;
                                    
                                 
                     
                           d)
                        
                        
                           a kérelmező kereskedési adattári tevékenységeinek fennakadás esetén történő biztosítására irányuló intézkedések, valamint a kereskedési adattár felhasználóinak és egyéb harmadik feleknek az intézkedésekben való részvételének a leírása.
                        
                     
            
               (2)   A kereskedési adattárként való nyilvántartásba vétel iránti kérelem tartalmazza az eredeti kereskedési adattár szabályos helyettesítésének biztosítására irányuló eljárásokat arra az esetre, ha ezt egy adatszolgáltató szerződő fél kéri, vagy egy nem adatszolgáltató szerződő fél nevében adatot szolgáltató harmadik fél kéri, vagy ha ez a helyettesítés a nyilvántartásba vétel visszavonásának eredménye, és tartalmazza az adatok átadására és a bejelentett adatoknak másik kereskedési adattárhoz történő átirányítására vonatkozó eljárásokat is.
            
         
         
            22. cikk
            Nyilvántartási politika
            
               (1)   A kereskedési adattárként történő nyilvántartásba vétel iránti kérelem információkat tartalmaz az adatok átvételével és adminisztrációjával kapcsolatban, ideértve a kérelmező által annak biztosítására bevezetett politikákat és eljárásokat, hogy:
               
                           a)
                        
                        
                           a jelentett információk időben és pontosan kerüljenek be a nyilvántartásba;
                        
                     
                           b)
                        
                        
                           egy értékpapír-finanszírozási ügylet megkötésével, módosításával vagy megszüntetésével kapcsolatos minden jelentett információt változásnaplóban tartsák nyilván;
                        
                     
                           c)
                        
                        
                           az adatokat online és offline módon is tárolják;
                        
                     
                           d)
                        
                        
                           az adatokról üzletmenet-folytonossági célokból megfelelő másolatokat készítsenek.
                        
                     
            
               (2)   A kereskedési adattárként történő nyilvántartásba vétel iránti kérelem azon nyilvántartási rendszerekre, politikákra és eljárásokra vonatkozóan is tartalmaz információkat, amelyeket annak biztosítására használnak, hogy a jelentett adatokat a vonatkozó jogszabályi vagy szabályozási követelményekkel összhangban, megfelelően módosítsák és a pozíciókat helyesen számítsák ki.
            
         
         
            23. cikk
            Az adatok rendelkezésre bocsátásának mechanizmusai
            A kereskedési adattárként történő nyilvántartásba vétel iránti kérelem tartalmazza azon erőforrások, módszerek és csatornák leírását, amelyeket a kérelmező az (EU) 2015/2365 rendelet 12. cikke (1), (2) és (3) bekezdésével összhangban az információhoz való hozzáférés elősegítéséhez felhasznál, valamint tartalmazza a következő információkat:
            
                        a)
                     
                     
                        az (EU) 2019/358 felhatalmazáson alapuló rendelet 6. cikkével összhangban az aggregált pozíciók kiszámításának eljárása és azon erőforrások, módszerek és csatornák leírása, amelyeket a kereskedési adattár alkalmazni fog, hogy az (EU) 2015/2365 rendelet 12. cikkének (1) bekezdésével összhangban elősegítse a nyilvánosságnak az általa tárolt adatokhoz való hozzáférését, továbbá a frissítések gyakoriságának ismertetése, az erre vonatkozó kézikönyvek és belső politikák másolatával együtt;
                     
                  
                        b)
                     
                     
                        azon erőforrások, módszerek és eszközök leírása, amelyeket a kereskedési adattár alkalmaz, hogy az (EU) 2015/2365 rendelet 12. cikkének (2) bekezdésével összhangban elősegítse az érintett hatóságoknak az általa tárolt információkhoz való hozzáférését, továbbá a frissítések és azon ellenőrzések és felülvizsgálatok gyakoriságának ismertetése, amelyeket a kereskedési adattár adott esetben hozzáférésszűrési folyamat céljára bevezet, az erre vonatkozó kézikönyvek és belső politikák másolatával együtt;
                     
                  
                        c)
                     
                     
                        azon erőforrások, módszerek és csatornák leírása, amelyeket a kereskedési adattár alkalmaz, hogy elősegítse a szerződő felektől való, időben, strukturált és átfogó módon történő adatgyűjtést, és elősegítse az értékpapír-finanszírozási ügyletek szerződő feleinek az általa tárolt információkhoz való hozzáférését az (EU) 2015/2365 rendelet 4. cikkének (6) bekezdésével és a 648/2012/EU rendelet 80. cikkének (5) bekezdésével összhangban, továbbá az erre vonatkozó kézikönyvek és belső politikák másolata.
                     
                  
         
            24. cikk
            A hatóságok általi közvetlen és azonnali hozzáférés az adatokhoz
            A kereskedési adattárként történő nyilvántartásba vétel iránti kérelem tartalmazza a következőkre vonatkozó információkat:
            
                        a)
                     
                     
                        azok a feltételek, amelyek mellett az (EU) 2015/2365 rendelet 12. cikkének (2) bekezdésében említett hatóságok az (EU) 2019/357 felhatalmazáson alapuló rendeletnek megfelelően közvetlenül és azonnal hozzáférhetnek a kereskedési adattár által kezelt, értékpapír-finanszírozási ügyletekre vonatkozó adatokhoz;
                     
                  
                        b)
                     
                     
                        az az eljárás, amely alapján az a) pontban említett hatóságok az (EU) 2019/358 felhatalmazáson alapuló rendelet 4. és 5. cikkének megfelelően közvetlenül és azonnal hozzáférhetnek a kereskedési adattár által kezelt, értékpapír-finanszírozási ügyletekre vonatkozó adatokhoz;
                     
                  
                        c)
                     
                     
                        az említett hatóságok által hozzáférhető adatok integritását biztosító eljárás.
                     
                  
         
            25. cikk
            Díjak megfizetése
            A kereskedési adattárként való nyilvántartásba vétel iránti kérelem tartalmazza az (EU) 2019/360 felhatalmazáson alapuló bizottsági rendeletben (8) meghatározott vonatkozó nyilvántartásba vételi díj kifizetésének igazolását.
         
         
            26. cikk
            A nyilvántartásba vétel kiterjesztése esetén benyújtandó információk
            Az (EU) 2015/2365 rendelet 5. cikke (5) bekezdésének b) pontja alkalmazásában egy már létező nyilvántartásba vétel kiterjesztése iránti kérelem a következő helyeken meghatározott információkat tartalmazza:
            
                        a)
                     
                     
                        1. cikk, az (1) bekezdés k) pontja kivételével;
                     
                  
                        b)
                     
                     
                        2. cikk;
                     
                  
                        c)
                     
                     
                        5. cikk;
                     
                  
                        d)
                     
                     
                        7. cikk, a (2) bekezdés d) pontja kivételével;
                     
                  
                        e)
                     
                     
                        8. cikk b) pont;
                     
                  
                        f)
                     
                     
                        9. cikk b) pont és 9. cikk e) pont;
                     
                  
                        g)
                     
                     
                        11. cikk;
                     
                  
                        h)
                     
                     
                        12. cikk (2) bekezdés;
                     
                  
                        i)
                     
                     
                        13. cikk;
                     
                  
                        j)
                     
                     
                        14. cikk (2) bekezdés;
                     
                  
                        k)
                     
                     
                        15. cikk;
                     
                  
                        l)
                     
                     
                        16. cikk, a c) pont kivételével;
                     
                  
                        m)
                     
                     
                        17. cikk;
                     
                  
                        n)
                     
                     
                        18. cikk;
                     
                  
                        o)
                     
                     
                        19. cikk;
                     
                  
                        p)
                     
                     
                        20. cikk;
                     
                  
                        q)
                     
                     
                        21. cikk;
                     
                  
                        r)
                     
                     
                        22. cikk;
                     
                  
                        s)
                     
                     
                        23. cikk;
                     
                  
                        t)
                     
                     
                        24. cikk;
                     
                  
                        u)
                     
                     
                        25. cikk;
                     
                  
                        v)
                     
                     
                        27. cikk.
                     
                  
         
            27. cikk
            A kérelem pontosságának és teljességének ellenőrzése
            
               (1)   A nyilvántartásba vételi eljárás során az ESMA részére benyújtott valamennyi információhoz a kereskedési adattár igazgatóságának és a felső vezetésnek egy-egy tagja által aláírt kísérőlevelet kell mellékelni, amely igazolja, hogy a közölt adatok a benyújtás napján a kereskedési adattár igazgatósága és a felső vezetés legjobb tudomása szerint pontosak és teljesek voltak.
            
            
               (2)   Az információkhoz szükség esetén az adatok pontosságát igazoló, vonatkozó társasági jogi dokumentációt kell mellékelni.
            
         
         
            28. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 13-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 337., 2015.12.23., 1. o.
         
         
            (2)  A Bizottság 150/2013/EU felhatalmazáson alapuló rendelete (2012. december 19.) a tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU európai parlamenti és tanácsi rendeletnek a kereskedési adattárként történő nyilvántartásba vétel iránti kérelem részleteit meghatározó szabályozási technikai standardok tekintetében történő kiegészítéséről (HL L 52., 2013.2.23., 25. o.).
         
            (3)  A Bizottság (EU) 2019/357 felhatalmazáson alapuló rendelete (2018. december 13.) az (EU) 2015/2365 európai parlamenti és tanácsi rendeletnek az értékpapír-finanszírozási ügyletek kereskedési adattárakban tárolt adataihoz való hozzáférésre vonatkozó szabályozástechnikai standardok tekintetében történő kiegészítéséről (lásd e Hivatalos Lap 22. oldalát).
         
            (4)  A Bizottság (EU) 2019/358 felhatalmazáson alapuló rendelete (2018. december 13.) az (EU) 2015/2365 európai parlamenti és tanácsi rendeletnek az értékpapír-finanszírozási ügyletekre vonatkozó adatok kereskedési adattárak általi gyűjtésére, ellenőrzésére, összesítésére, összehasonlítására és közzétételére vonatkozó szabályozástechnikai standardok tekintetében történő kiegészítéséről (lásd e Hivatalos Lap 30. oldalát).
         
            (5)  HL L 331., 2010.12.15., 84. o.
         
         
            (6)  Az Európai Parlament és a Tanács 1606/2002/EK rendelete (2002. július 19.) a nemzetközi számviteli standardok alkalmazásáról (HL L 243., 2002.9.11., 1. o.).
         
            (7)  Az Európai Parlament és a Tanács 2006/43/EK irányelve (2006. május 17.) az éves és összevont (konszolidált) éves beszámolók jog szerinti könyvvizsgálatáról, a 78/660/EGK és a 83/349/EGK tanácsi irányelv módosításáról, valamint a 84/253/EGK tanácsi irányelv hatályon kívül helyezéséről (HL L 157., 2006.6.9., 87. o.).
         
            (8)  A Bizottság (EU) 2019/360 felhatalmazáson alapuló rendelete (2018. december 13.) az (EU) 2015/2365 európai parlamenti és tanácsi rendeletnek az Európai Értékpapírpiaci Hatóság által a kereskedési adattáraknak felszámított díjak tekintetében történő kiegészítéséről (lásd e Hivatalos Lap 58. oldalát).